Diari Oficial de la Generalitat Valenciana


Sumari del DOGV 5429, del 16-01-2007 (2007/494)

DECRET 3/2007, de 12 de gener, del Consell, pel qual es modifica el Decret 131/2003, d'11 de juliol, pel qual s'establix el Pla de Protecció Integral Fitosanitari per als palmerars de rellevància històrica, econòmica, social i cultural de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2007/01/12/3/dof/vci/html**

### Dades del document

Número de DOGV
:   5429

Data del DOGV
:   16-01-2007

Secció del DOGV
:   I. DISPOSICIONS GENERALS - SIN SUBSECCIÓN ESPECÍFICA

Número del document
:   2007/494


Data del document
:   12-01-2007

Organisme emissor
:   Conselleria d'Agricultura, Pesca i Alimentació

Tipus de document
:   Decret

Anàlisi jurídica

 Descriptors 

:   * Orihuela
    * Alacant
    * Elx
    * protecció de la flora
    * control fitosanitari
    * legislació
    * malaltia vegetal
    * tractament fitosanitari
    * destrucció de cultius
    * protecció del patrimoni

Per mitjà del Decret 131/2003, d'11 de juliol, el Consell va establir el Pla de Protecció Integral Fitosanitari per als palmerars de rellevància històrica, econòmica, social i cultural de la Comunitat Valenciana, derivat de la preocupació constant per la seua conservació i amb la finalitat de preservar-los de l'atac de qualsevol plaga i malaltia, molt especialment dels de Paysandisia archon i Rhynchophorus ferrugineus.  
L'àmbit d'aplicació espacial d'este decret són els palmerars d'Elx, Orihuela i Alacant, així com aquells altres de rellevància històrica, econòmica, social i cultural de la Comunitat Valenciana que així siguen reconeguts per orde de la Conselleria d'Agricultura, Pesca i Alimentació. Però eixe àmbit d'aplicació no se circumscriu només a l'extensió geogràfica dels esmentats palmerars sinó també a la seua zona d'influència, definida com la corresponent als termes municipals on s'ubiquen els palmerars.  
La principal mesura de protecció fitosanitària establida en esta norma és la prohibició d'introducció de material vegetal de qualsevol espècie de palmeres sense que hagen passat satisfactòriament les mesures de quarantena que establisca a este efecte la Conselleria d'Agricultura, Pesca i Alimentació.  
Amb tot, s'ha de significar que la producció i comercialització d'espècies de palmàcies té una indubtable rellevància econòmica i social a la Comunitat Valenciana que la norma no ha d'obviar. Per això, s'ha considerat oportú excloure de l'esmentada prohibició absoluta la introducció d'espècies de palmàcies per a la seua exposició en esdeveniments específics, sota control fitosanitari individualitzat i en les condicions de seguretat necessàries que s'establisquen per l'administració per a cada cas individualment considerat, i sempre que no afecte l'àmbit geogràfic concret del palmerar de rellevància històrica, econòmica, social i cultural, en la zona d'influència de què vagen a realitzar-se.  
La modificació de la norma consistix en la introducció d'una disposició addicional en què s'establix un règim excepcional d'autorització per a la introducció de palmàcies en zones d'influència de palmerars de rellevància històrica, econòmica, social i cultural, assegurant les necessàries condicions de protecció fitosanitària d'estos.  
En virtut de l'anterior, a proposta del conseller d'Agricultura, Pesca i Alimentació i amb la deliberació prèvia del Consell, en la reunió del dia 12 de gener de 2007,  
DECRETE  
Article únic  
Modificació del Decret 131/2003, d'11 juliol, del Consell, pel qual s'establix el Pla de Protecció Integral Fitosanitari per als palmerars de rellevància històrica, econòmica, social i cultural de la Comunitat Valenciana  
S'afig una disposició addicional amb el text següent:  
"Disposició addicional  
Introducció de material vegetal de palmàcies als termes municipals de la Comunitat Valenciana on s'ha declarat l'existència de palmerars de rellevància històrica, econòmica, social i cultural  
1. No obstant el que disposa l'article 3.1 d'este decret, mitjançant una resolució de l'òrgan directiu competent en matèria de prevenció fitosanitària es podrà autoritzar la introducció de material vegetal de palmàcies als termes municipals on s'ha declarat l'existència de palmerars de rellevància històrica, econòmica, social i cultural, sense el compliment de la preceptiva quarantena, d'acord amb les condicions següents:  
a) S'aplicarà exclusivament al moviment de xicotetes quantitats de palmàcies destinades a l'exposició en esdeveniments firals o exposicions programades en recintes tancats, amb la sol·licitud prèvia de la direcció d'estes, i sempre que no hi haja cap perill de propagació d'organismes nocius.  
b) La resolució fixarà les condicions d'introducció i moviment de les palmàcies, així com el compliment dels requisits fitosanitaris que, per a cada cas, es consideren necessaris.  
En tot cas, l'entrada i eixida de palmàcies dels recintes d'exposició s'haurà de fer en adequades condicions d'aïllament, que s'assenyalaran en la resolució d'autorització.  
c) El material vegetal afectat no podrà ser objecte de comercialització directa en l'esdeveniment firal ni entrar en la zona d'influència sense haver complit les obligades mesures de quarantena.  
d) El recinte no estarà ubicat dins de l'àrea geogràfica delimitada de palmerar de rellevància històrica, econòmica, social i cultural, ni en l'àrea de protecció que s'haja delimitat per l'administració competent amb prohibició expressa d'entrada de palmàcies.  
e) Les operacions derivades d'esta autorització excepcional seran controlades per inspectors fitosanitaris de la Conselleria d'Agricultura, Pesca i Alimentació.  
2. La resolució a què es referix el paràgraf anterior s'haurà de dictar i notificar a l'interessat en el termini màxim de tres mesos des de la sol·licitud.  
El venciment del termini màxim sense haver-se notificat resolució expressa legitimarà a l'interessat o interessats que hagueren presentat la sol·licitud per a entendre-la desestimada per silenci administratiu."  
València, 12 de gener de 2007  
El president de la Generalitat,  
FRANCISCO CAMPS ORTIZ  
El conseller d'Agricultura, Pesca i Alimentació,  
JUAN GABRIEL COTINO FERRER


Còpia Permalink ELI